title: DIRECTIVA DELEGATĂ (UE) …/… A COMISIEI de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru cadmiul din diodele emițătoare de lumină (leduri) cu schimb de culoare destinate utilizării în sistemele de afișare

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul tehnic, anexa III la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice (reformare)
                  1
                (Directiva RoHS 2) în ceea ce privește o derogare pentru aplicații specifice care conțin cadmiu.

               Directiva RoHS 2 impune restricții privind utilizarea anumitor substanțe periculoase în echipamentele electrice și electronice, astfel cum se prevede la articolul 4 din respectiva directivă. Aceasta a intrat în vigoare la 21 iulie 2011.

               Lista substanțelor restricționate este cuprinsă în anexa II la Directiva RoHS 2. În timp ce restricțiile privind plumbul, mercurul, cadmiul, cromul hexavalent, bifenilii polibromurați și difenileterii polibromurați se aplică în prezent, restricțiile privind ftalatul de bis(2-etilhexil) (DEHP), ftalatul de butil și de benzil (BBP), ftalatul de dibutil (DBP) și ftalatul de diizobutil (DIBP) se vor aplica începând cu 22 iulie 2019. În anexele III și IV la Directiva RoHS 2 sunt enumerate materialele și componentele echipamentelor electrice și electronice (EEE) destinate unor aplicații specifice, care beneficiază de derogare de la restricția referitoare la utilizarea anumitor substanțe prevăzută la articolul 4 alineatul (1) din Directiva RoHS 2.

               Articolul 5 prevede adaptarea anexelor III si IV la progresul științific și tehnic (prin includere, reînnoire, modificare și revocare a derogărilor). În temeiul articolului 5 alineatul (1) litera (a), este posibilă includerea de derogări în anexele III și IV numai dacă această includere nu diminuează protecția mediului și a sănătății conferită de Regulamentul (CE) nr. 1907/2006
                  2
                și dacă este îndeplinită una dintre condițiile următoare: eliminarea sau substituirea lor prin modificarea proiectului sau prin utilizarea de materiale și componente pentru care nu este necesar niciunul dintre materialele sau niciuna dintre substanțele enumerate în anexa II este imposibilă din punct de vedere științific sau tehnic; fiabilitatea substituenților nu este asigurată sau este probabil ca efectele negative totale asupra mediului și asupra sănătății și securității consumatorilor provocate de substituire să depășească avantajele totale pentru mediu și pentru sănătatea și securitatea consumatorilor.

               Mai mult, conform dispozițiilor articolului 5 alineatul (1), Comisia Europeană (Comisia) include materialele și componentele EEE pentru aplicații specifice în listele din anexele III și IV prin intermediul unor acte delegate individuale, în conformitate cu articolul 20. Articolul 5 alineatul (3) și anexa V stabilesc procedura de depunere a cererilor de acordare, de reînnoire sau de revocare a unei derogări.

               2.CONSULTĂRI ÎNAINTEA ADOPTĂRII ACTULUI

               De la publicarea Directivei RoHS 2, Comisia a primit, în conformitate cu dispozițiile articolului 5 alineatul (3) și ale anexei V, numeroase
                  3
                cereri din partea operatorilor economici, atât pentru acordarea unor noi derogări, cât și pentru reînnoirea derogărilor existente.

               Actuala derogare prevăzută la punctul 39 din anexa III permite utilizarea cadmiului în anumite diode emițătoare de lumină (leduri) cu schimb de culoare pentru aplicații de iluminare și de afișare. Componenta cu schimb de culoare din leduri constă în puncte cuantice care conțin cadmiu. Comisia a primit, în decembrie 2012, o cerere de reînnoire a derogării de la punctul 39 din anexa III, iar în mai 2013 o cerere conexă specifică privind punctele cuantice care conțin cadmiu din sistemele de afișare. Serviciile Comisiei au hotărât să trateze ambele cereri în cadrul unei evaluări comune. Deși data inițială de expirare a derogării de la punctul 39 era 1 iulie 2014, în conformitate cu cerințele Directivei RoHS [articolul 5 alineatul (5) al doilea paragraf], derogarea continuă să se aplice până în momentul adoptării de către Comisie a unei decizii cu privire la cererea de reînnoire.

               În urma cererilor de reînnoire din 2012/2013, Comisia a adoptat, în ianuarie 2015, o directivă delegată
                  4
               . Cu toate acestea, Parlamentul European a ridicat obiecții la directiva delegată a Comisiei: în rezoluția sa
                  5
                din 20 mai 2015, Parlamentul European și-a întemeiat obiecțiile în principal pe evoluțiile pieței survenite de la evaluarea efectuată de Comisie, în contextul în care anumite echipamente cu puncte cuantice fără cadmiu au devenit disponibile în luna martie 2015, și a solicitat Comisiei să își reevalueze decizia. În consecință, Comisia a inițiat o nouă evaluare, astfel cum se prevede în directivă, cu sprijinul unor consultanți externi, evaluare care a presupus noi consultări cu părțile interesate. Această nouă evaluare științifică și tehnică a fost finalizată în iunie 2016
                  6
               . O nouă consultare a statelor membre a avut loc în cadrul unei reuniuni a experților, la 1 și 2 septembrie 2016; aceasta a inclus, printre altele, prezentări ale solicitanților și ale părților interesate în cea mai mare măsură. În conformitate cu Orientările privind o mai bună legiferare, proiectul de act delegat a fost publicat pe portalul pentru o mai bună legiferare timp de patru săptămâni, pentru a obține feedback din partea publicului. În urma consultării au fost primite zece observații, dintre care șapte susțineau o prelungire a derogării pentru sistemele de afișare, iar două se opuneau acesteia. Au fost parcurse toate etapele necesare în conformitate cu articolul 5 alineatele (3)-(7). Consiliul și Parlamentul European au fost informate cu privire la toate activitățile.

               Punctele cuantice sunt o tehnologie disponibilă pe piață; se preconizează că, asemenea altor tehnologii concurente, această tehnologie va înlocui, în viitorul apropiat, modelele mai vechi cu schimb de culoare din numeroase aplicații. Evaluarea științifică și tehnică din iunie 2016 a evidențiat faptul că utilizarea punctelor cuantice pe bază de cadmiu în sistemele de afișare cu performanță mai ridicată din punctul de vedere al gamei de culori are un impact global pozitiv asupra mediului ca urmare a consumului lor energetic mai scăzut în comparație cu alternativele pe bază de fosfură de indiu, principala tehnologie de substituție potențială existentă în prezent pe piață. Prin urmare, Comisia a concluzionat că este probabil ca efectele negative totale asupra mediului și asupra sănătății și securității consumatorilor provocate de înlocuirea cadmiumului în aplicațiile pe bază de puncte cuantice să depășească avantajele totale pentru mediu și pentru sănătatea și securitatea consumatorilor. Având în vedere articolul 5 alineatul (1) litera (a) al treilea criteriu, acordarea unei derogări specifice referitoare la utilizarea seleniurii de cadmiu cu un conținut de cadmiu limitat la mai puțin de 0,2 μg per mm2 de suprafață a ecranului, pentru aplicațiile de afișare, este, prin urmare, justificată în prezent. În comparație cu derogarea aplicabilă în prezent, această nouă derogare este mai restrictivă: este permisă o valoare-limită mult mai redusă, derogarea se aplică numai în ceea ce privește utilizarea seleniurii de cadmiu (a compusului anorganic utilizat efectiv în aplicația de afișare în cauză), iar aplicațiile de afișare sunt definite cu o mai mare precizie.

               Evaluarea efectuată în vederea pregătirii actualei directive delegate a arătat, de asemenea, că, având în vedere evoluțiile tehnologice rapide și piața foarte dinamică din acest domeniu, aplicațiile bazate pe fosfură de indiu și, eventual, alte tehnologii emergente pot duce la îmbunătățirea rapidă a performanței sistemelor de afișare fără cadmiu. Pe baza considerațiilor de mai sus, este, prin urmare, justificat să se acorde o derogare doar pentru o perioadă scurtă, de doi ani de la publicarea directivei delegate în Jurnalul Oficial al Uniunii Europene. Această perioadă scurtă este durata minimă posibilă pentru acordarea unei derogări în temeiul Directivei RoHS 2, având în vedere termenul-limită de 18 luni pentru depunerea cererii de reînnoire a unei derogări, prevăzut la articolul 5 din Directiva RoHS 2. Scopul acestei derogări pe o perioadă scurtă este, de asemenea, să evite orice efect negativ asupra inovării și, în special, asupra continuării dezvoltării unor alternative echivalente fără cadmiu.

               În ceea ce privește aplicațiile de iluminare, cu toate că s-a susținut că ledurile cu puncte cuantice pe bază de cadmiu folosite la iluminare (lămpi) conduc la îmbunătățirea performanțelor globale ale tehnologiei de iluminat conexe, acestea nu sunt încă disponibile pe piață. Prin urmare, până în prezent, derogarea existentă nu a fost pusă în aplicare în mod concret în această privință. Avantajele teoretice și necuantificabile în mod corespunzător pe care le-ar oferi, în cazul unor aplicații specifice, prototipurile de lămpi pe bază de cadmiu nu justifică o reînnoire a derogării în ceea ce privește aplicațiile de iluminat general, având în vedere, de asemenea, progresele rapide din ultimii ani în materie de eficiență energetică a lămpilor. În general, există substituenți fiabili și nu există suficiente probe care să permită compararea, din punctul de vedere al impactului asupra mediului și asupra sănătății și siguranței consumatorilor, a aplicațiilor de iluminare pe bază de cadmiu și a alternativelor existente. Prin urmare, având în vedere cele trei criterii prevăzute la articolul 5 alineatul (1) litera (a), nu s-a demonstrat că acordarea unei derogări este justificată în ceea ce privește aplicațiile de iluminare. În consecință, aceste aplicații nu sunt incluse în directiva delegată. Cu toate acestea, este întotdeauna posibil să se prezinte o cerere de acordare a unei derogări în viitor, atunci când solicitanții vor dispune de informații care demonstrează că aplicațiile de iluminare specifice pe bază de cadmiu prezintă avantaje în comparație cu alte surse de iluminat, astfel încât să se îndeplinească unul dintre criteriile de acordare a unei derogări în temeiul Directivei RoHS.

               3.ELEMENTELE JURIDICE ALE ACTULUI DELEGAT

               Directiva delegată acordă o derogare de la restricția de la articolul 4 alineatul (1) pentru utilizarea cadmiului în aplicații specifice; această derogare trebuie inclusă în anexa III la Directiva 2011/65/UE.

               Instrumentul este o directivă delegată, conform dispozițiilor Directivei 2011/65/UE, în special articolul 5 alineatul (1) litera (a).

               Obiectivul directivei delegate este de a contribui la protecția sănătății umane și a mediului, precum și de a apropia dispozițiile conexe, cu scopul de a asigura funcționarea pieței interne în domeniul echipamentelor electrice și electronice. Acest obiectiv este realizat prin aprobarea utilizării, pentru aplicații specifice, a unor substanțe altfel interzise, în conformitate cu dispozițiile și condițiile Directivei RoHS 2 și cu procedura stabilită de aceasta pentru adaptarea anexelor III și IV la progresul științific și tehnic.

               În conformitate cu principiul proporționalității, măsura nu depășește ceea ce este necesar pentru atingerea obiectivului său.

               Propunerea nu are nicio implicație pentru bugetul UE.

               DIRECTIVA DELEGATĂ (UE) …/… A COMISIEI

               din 7.8.2017

               de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru cadmiul din diodele emițătoare de lumină (leduri) cu schimb de culoare destinate utilizării în sistemele de afișare

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  7
               , în special articolul 5 alineatul (1) litera (a),

               întrucât:

               (1)
                     Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin cadmiu.

               (2)
                     În conformitate cu punctul 39 din anexa III la Directiva 2011/65/UE, s-a acordat o derogare de la această interdicție, până la 1 iulie 2014, pentru utilizarea cadmiului în ledurile cu schimb de culoare destinate iluminării și sistemelor de afișare. Comisia a primit o cerere de reînnoire a acestei derogări înainte de 1 ianuarie 2013, în conformitate cu articolul 5 alineatul (5) din Directiva 2011/65/UE.

               (3)
                     Ledurile cu schimb de culoare care utilizează puncte cuantice s-au dovedit avantajoase în comparație cu tehnologia anterioară în ceea ce privește eficiența energetică și performanța cromatică. Bilanțul global al utilizării punctelor cuantice pe bază de cadmiu în sistemele de afișare are un impact pozitiv datorită consumului lor de energie mai redus în raport cu tehnologiile alternative disponibile în prezent. Este probabil ca efectele negative totale asupra mediului și asupra sănătății și securității consumatorilor, provocate de substituirea punctelor cuantice pe bază de cadmiu în sistemele de afișare care utilizează puncte cuantice, să depășească avantajele totale pentru mediu și pentru sănătatea și securitatea consumatorilor.

               (4)
                     Utilizarea seleniurii de cadmiu în punctele cuantice de nanocristale semiconductoare pe bază de cadmiu pentru conversia de lungime de undă (downshifting) folosite în aplicațiile de iluminat al sistemelor de afișare ar trebui, prin urmare, să fie scutită de interdicție pentru o perioadă de doi ani de la publicarea directivei delegate în Jurnalul Oficial al Uniunii Europene. Este puțin probabil ca această derogare de scurtă durată să aibă efecte adverse asupra inovării și dezvoltării alternativelor fără cadmiu.

               (5)
                     Ledurile cu puncte cuantice pe bază de cadmiu utilizate pentru iluminare nu sunt încă disponibile pe piață și posibilele lor avantaje, în comparație cu tehnologiile actuale, nu sunt cuantificabile în mod corespunzător; prin urmare, o reînnoire a derogării în ceea ce privește aplicațiile de iluminare nu este justificată.

               (6)
                     Prin urmare, anexa III la Directiva 2011/65/UE ar trebui modificată în consecință,

               ADOPTĂ PREZENTA DIRECTIVĂ:

               Articolul 1

               Anexa III la Directiva 2011/65/UE se modifică în conformitate cu anexa la prezenta directivă.

               Articolul 2

               1.Statele membre adoptă și publică în termen de [12 luni de la data intrării în vigoare a prezentei directive] actele cu putere de lege și actele administrative necesare pentru a se conforma prezentei directive. Statele membre comunică fără întârziere Comisiei textul actelor respective.

               Statele membre aplică actele respective începând cu [12 luni de la data intrării în vigoare a prezentei directive + 1 zi].

               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 7.8.2017.

                     Pentru Comisie,

                     Preşedintele
                     Jean-Claude JUNCKER

                     (1)
                  JO L 174, 1.7.2011, p. 88.

                     (2)
                  JO L 396, 30.12.2006, p. 1.

                     (3)
                  Lista cererilor este disponibilă la adresa:
                  http://ec.europa.eu/environment/waste/rohs_eee/adaptation_en.htm

                     (4)
                  COM(2015) 383 final:
                  http://ec.europa.eu/transparency/regdoc/rep/3/2015/RO/3-2015-383-RO-F1-1.PDF
                  http://ec.europa.eu/transparency/regdoc/rep/3/2015/RO/3-2015-383-RO-F1-1-ANNEX-1.PDF

                     (5)

                  http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0205+0+DOC+XML+V0//RO

                     (6)

                  http://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416553/

                     (7)
                  JO L 174, 1.7.2011, p. 88.

    ---documentbreak---

               ANEXĂ

               la

               Directiva delegată a Comisiei

               de modificare, în scopul adaptării la progresul tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru cadmiul din diodele emițătoare de lumină (leduri) cu schimb de culoare destinate utilizării în sistemele de afișare

               În anexa III la Directiva 2011/65/UE, punctul 39 se înlocuiește cu următorul text:

                        „39(a)

                        Seleniura de cadmiu din punctele cuantice de nanocristale semiconductoare pe bază de cadmiu pentru conversia de lungime de undă (downshifting) folosite în aplicațiile de iluminat al sistemelor de afișare (< 0,2 µg Cd per mm2 de suprafață de afișare)

                        Expiră, pentru toate categoriile, la [doi ani după publicarea directivei delegate în Jurnalul Oficial]”


title: DIRECTIVA DELEGATĂ (UE) …/… A COMISIEI de modificare, în scopul adaptării la progresul tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru plumbul din carcase de lagăr și bucșe pentru anumite compresoare care conțin agenți refrigerenți

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul tehnic, anexa III la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice (reformare)
                  1
                (Directiva RoHS 2) în ceea ce privește o derogare pentru aplicații specifice care conțin plumb.

               Directiva RoHS 2 impune restricții de utilizare a anumitor substanțe periculoase în echipamentele electrice și electronice. Directiva RoHS 2 a intrat în vigoare la 21 iulie 2011.

               Lista substanțelor restricționate este cuprinsă în anexa II la Directiva RoHS 2. Dacă restricțiile privind plumbul, mercurul, cadmiul, cromul hexavalent, bifenilii polibromurați și difenileterii polibromurați se aplică în prezent, restricțiile privind ftalatul de bis(2-etilhexil) (DEHP), ftalatul de butil și de benzil (BBP), ftalatul de dibutil (DBP) și ftalatul de diizobutil (DIBP) se vor aplica începând cu 22 iulie 2019. În anexele III și IV la Directiva RoHS 2 se prevăd materialele și componentele de echipamente electrice și electronice (EEE) destinate unor aplicații specifice, care beneficiază de derogare de la restricția referitoare la substanțe prevăzută la articolul 4 alineatul (1) din Directiva RoHS 2.

               Articolul 5 prevede adaptarea anexelor III si IV la progresul științific și tehnic (prin includere, reînnoire, modificare și eliminare de derogări). În temeiul articolului 5 alineatul (1) litera (a), derogările se includ în anexele III și IV dacă această includere nu diminuează protecția mediului și a sănătății conferită de Regulamentul (CE) nr. 1907/2006 și dacă este îndeplinită una dintre condițiile următoare: eliminarea sau substituirea lor prin modificarea proiectului sau utilizând materiale și componente pentru care nu sunt necesare materialele sau substanțele indicate în anexa II nu este fezabilă din punct de vedere științific sau tehnic; fiabilitatea substituenților nu este asigurată sau efectele negative totale asupra mediului și asupra sănătății și securității consumatorilor provocate de substituire pot depăși avantajele totale pentru mediu și pentru sănătatea și securitatea consumatorilor.

               Mai mult, conform dispozițiilor articolului 5 alineatul (1), Comisia Europeană (Comisia) include materialele și componentele EEE pentru aplicații specifice în listele din anexele III și IV prin intermediul unor acte delegate distincte, în conformitate cu articolul 20. Articolul 5 alineatul (3) și anexa V stabilesc procedura de depunere a cererilor de acordare, de reînnoire sau de revocare a unei derogări.

               2.CONSULTĂRI ÎNAINTEA ADOPTĂRII ACTULUI

               Ca o consecință a dispozițiilor de la articolul 5 alineatul (3) și din anexa V, care permit părților interesate să solicite o derogare de la restricțiile privind anumite substanțe, de la publicarea Directivei RoHS 2, Comisia a primit numeroase
                  2
                cereri, atât pentru acordarea de noi derogări, cât și pentru reînnoirea celor existente.

               La 7 octombrie 2014, Comisia a primit o cerere de reînnoire a derogării prevăzute la punctul 9(b) din anexa III în ceea ce privește utilizarea plumbului în carcase de lagăr și bucșe pentru compresoarele care conțin agenți refrigerenți, cu puterea electrică de intrare declarată de numai 9 kW sau mai mică, pentru sectorul aplicațiilor de încălzire, ventilare, climatizare și răcire (HVACR).

               În vederea evaluării cererii de derogare, Comisia a lansat un studiu pentru a realiza evaluarea tehnică și științifică necesară, organizând inclusiv o consultare
                  3
                online deschisă
                  4
                a părților interesate pe tema cererii, care a durat opt săptămâni. Trei părți interesate au susținut în mod explicit reînnoirea derogării, cu formularea și durata solicitate. Contribuțiile transmise au furnizat detalii cu privire la domeniile în care derogarea este considerată indispensabilă.

               Raportul final care conține evaluarea cererii a fost publicat
                  5
               ; părțile interesate au fost notificate. Pagina proiectului poate fi accesată de pe pagina web Europa
                  6
               .

               Comisia a consultat ulterior grupul de experți ai statelor membre pentru acte delegate adoptate în temeiul Directivei RoHS 2. La 17 martie 2016 a fost trimisă o propunere de modificare a anexei III la Directiva RoHS 2, aceasta fiind însoțită de toate informațiile generale necesare, iar experții au fost invitați să transmită observații cu privire la propunere la reuniunea din 19 aprilie 2016. Grupul de experți a sprijinit în mod unanim propunerea de a acorda o derogare în ceea ce privește plumbul din carcase de lagăr și bucșe pentru anumite compresoare care conțin agenți refrigerenți, pentru o perioadă de trei ani de la data inițială de expirare a derogării 9(b) pentru categoria în cauză (21 iulie 2016). În conformitate cu Orientările privind o mai bună legiferare, proiectul de act delegat a fost publicat pe portalul dedicat mai bunei legiferări pentru o perioadă de patru săptămâni în care să se obțină feedback din partea publicului. S-au primit trei comentarii. Toate au exprimat sprijinul pentru adoptarea proiectului de act delegat. Au fost parcurse toate etapele necesare în conformitate cu articolul 5 alineatele (3)-(7). Toate activitățile relevante au fost notificate Consiliului și Parlamentului.

               Raportul final a subliniat în special următoarele informații tehnice (a se vedea raportul în nota de subsol 5):

               Plumbul este utilizat în lagărele compresoarelor frigorifice închise ermetic pentru a se evita scurgerile de agent refrigerent. Plumbul asigură o fricțiune redusă în lagăr, acționând ca lubrifiant solid în cazul unei lubrifieri neadecvate, problemă care poate apărea din cauza solubilității uleiului lubrifiant în agentul refrigerent.

               Deși lagărele fără plumb sunt viabile, acestea încă nu pot înlocui în mod fiabil lagărele cu plumb pentru compresoarele care conțin agenți refrigerenți și au o putere electrică de intrare declarată de 9 kW sau mai mică.

               Testarea fiabilității lagărelor fără plumb pentru compresoarele care conțin agenți refrigerenți și au o putere electrică de intrare declarată de 9 kW sau mai mică este încă în desfășurare și se estimează că vor fi necesari încă trei ani.

               Rezultatele evaluării pentru categoriile 1-7 și 10 arată că cererea de derogare referitoare la punctul 9(b) din anexa III îndeplinește cel puțin unul dintre criteriile relevante menționate la articolul 5 alineatul (1) litera (a), dacă este formulată drept „Plumbul din carcase de lagăr și bucșe pentru compresoarele ermetice cu spirală care conțin agenți refrigerenți, cu o putere electrică de intrare declarată de 9 kW sau mai mică, pentru aplicațiile de încălzire, ventilare, climatizare și răcire (HVACR)”. Prin urmare, reînnoirea este justificată numai în ceea ce privește aparatele electrocasnice mari (și anume categoria 1 din anexa I). Întrucât pentru aplicațiile respective nu sunt disponibile și nici nu este probabil să apară în curând pe piață alternative suficient de fiabile, având în vedere totodată ritmul tipic al inovării în acest sector, se preconizează că perioada de valabilitate de trei ani a derogării nu va avea efecte adverse asupra inovării. Pentru alte categorii decât 1 - 7 și 10, derogarea existentă rămâne cu perioadele de valabilitate prevăzute la articolul 5 alineatul (2) După cum prevede articolul 5 din Directiva 2011/65/UE, derogarea specifică nu diminuează protecția mediului și a sănătății conferită de Regulamentul (CE) nr. 1907/2006 (REACH).

               3.ELEMENTELE JURIDICE ALE ACTULUI DELEGAT

               Actul propus acordă o derogare de la restricțiile de utilizare a substanțelor, prevăzute de Directiva 2011/65/UE, pentru utilizarea plumbului în aplicații specifice.

               Instrumentul propus este o directivă delegată, conform dispozițiilor Directivei 2011/65/UE, în special articolul 5 alineatul (1) litera (a).

               Obiectivul actului propus este de a asigura securitatea juridică și condiții sustenabile de piață pentru producătorii de echipamente electrice și electronice, permițând utilizarea, pentru aplicații specifice, a unor substanțe care sunt altfel interzise, în conformitate cu dispozițiile și condițiile Directivei RoHS 2 și cu procedura stabilită de aceasta pentru adaptarea anexelor III și IV la progresul științific și tehnic.

               În conformitate cu principiul proporționalității, măsura nu depășește ceea ce este necesar pentru atingerea obiectivului său.

               Propunerea nu are implicații pentru bugetul UE.

               DIRECTIVA DELEGATĂ (UE) …/… A COMISIEI

               din 13.3.2017

               de modificare, în scopul adaptării la progresul tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru plumbul din carcase de lagăr și bucșe pentru anumite compresoare care conțin agenți refrigerenți

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  7
               , în special articolul 5 alineatul (1) litera (a),

               întrucât:

               (1)Directiva 2011/65/UE interzice utilizarea plumbului în echipamentele electrice și electronice introduse pe piață.

               (2)Plumbul este utilizat în lagărele compresoarelor frigorifice închise ermetic pentru a se evita scurgerile de agent refrigerent. Plumbul asigură o fricțiune redusă în lagăr, acționând ca lubrifiant solid în cazul unei lubrifieri neadecvate.

               (3)Deși lagărele fără plumb sunt viabile, acestea încă nu pot înlocui în mod fiabil lagărele cu plumb pentru compresoarele care conțin agenți refrigerenți și au o putere electrică de intrare declarată de 9 kW sau mai mică.

               (4)Prin urmare, plumbul din carcase de lagăr și bucșe pentru compresoarele ermetice cu spirală care conțin agenți refrigerenți, cu o putere electrică de intrare declarată de 9 kW sau mai mică, pentru aplicațiile de încălzire, ventilare, climatizare și răcire (HVACR) ar trebui să fie exceptat până la 21 iulie 2019. Având în vedere ciclurile de inovare pentru aplicațiile de încălzire, ventilare, climatizare și răcire (HVACR), este puțin probabil ca durata acestei derogări să aibă efecte negative asupra inovării.

               (5)Prin urmare, Directiva 2011/65/UE ar trebui modificată în mod corespunzător,

               ADOPTĂ PREZENTA DIRECTIVĂ:

               Articolul 1

               Anexa III la Directiva 2011/65/UE se modifică în conformitate cu anexa la prezenta directivă.

               Articolul 2

               1.Statele membre adoptă și publică, cel târziu până la [data: 12 luni de la data intrării în vigoare a prezentei directive], actele cu putere de lege și actele administrative necesare pentru a se conforma prezentei directive. Statele membre comunică Comisiei fără întârziere textul actelor respective.

               Statele membre aplică actele respective începând cu [data: 12 luni de la data intrării în vigoare a prezentei directive].

               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 13.3.2017.

                     Pentru Comisie,

                     Preşedintele
                     Jean-Claude JUNCKER

                     (1)
                  JO L 174, 1.7.2011, p. 88.

                     (2)
                  Lista este disponibilă la adresa:
                  http://ec.europa.eu/environment/waste/rohs_eee/adaptation_en.htm

                     (3)

                  Perioada de consultare
                  : între 24.4.2015 și 19.6.2015.

                     (4)
                  Lista părților interesate consultate este menținută și actualizată cu regularitate; acesta include organizații industriale, producători și furnizori, unități de reciclare, asociații ale consumatorilor, ONGuri, mediul academic, reprezentanți ai statelor membre etc.

                     (5)

                     Raportul de evaluare

                     (6)

                  http://ec.europa.eu/environment/waste/rohs_eee/adaptation_en.htm

                     (7)
                  JO L , , p. .

    ---documentbreak---

               ANEXĂ

               la

               DIRECTIVA DELEGATĂ (UE) A COMISIEI

               de modificare, în scopul adaptării la progresul tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru plumbul din carcase de lagăr și bucșe pentru anumite compresoare care conțin agenți refrigerenți

               În anexa III, punctul 9(b) se înlocuiește cu următorul text:

               „

                        9(b)

                        Plumbul din carcase de lagăr și bucșe pentru compresoarele care conțin agenți refrigerenți, pentru aplicațiile de încălzire, ventilare, climatizare și răcire (HVACR)

                        Se aplică pentru categoriile 8, 9 și 11; expiră la:

                        21 iulie 2023 pentru dispozitivele medicale de diagnosticare in vitro din categoria 8;

                        21 iulie 2024 pentru instrumentele de monitorizare și control din categoria 9 și pentru categoria 11;

                        21 iulie 2021 pentru alte subcategorii ale categoriilor 8 și 9.

                        9(b)-(I)

                        Plumbul din carcase de lagăr și bucșe pentru compresoarele ermetice cu spirală care conțin agenți refrigerenți, cu o putere electrică de intrare declarată de 9 kW sau mai mică, pentru aplicațiile de încălzire, ventilare, climatizare și răcire (HVACR).

                        Se aplică pentru categoria 1; expiră la 21 iulie 2019.

               ”


title: DIRECTIVA DELEGATĂ (UE) …/… A COMISIEI de modificare, în scopul adaptării la progresul tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru cadmiul și plumbul din sticla filtrantă și din sticla utilizată la etaloanele de reflexie

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul tehnic, anexa III la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice (reformare)
                  1
                (Directiva RoHS 2) în ceea ce privește o derogare pentru aplicații specifice care conțin cadmiu și plumb.

               Directiva RoHS 2 impune restricții de utilizare a anumitor substanțe periculoase în echipamentele electrice și electronice. Directiva RoHS 2 a intrat în vigoare la 21 iulie 2011.

               Lista substanțelor restricționate este cuprinsă în anexa II la Directiva RoHS 2; dacă restricțiile privind plumbul, mercurul, cadmiul, cromul hexavalent, bifenilii polibromurați și eterii de difenil polibromurați se aplică în prezent, restricțiile privind ftalatul de bis(2-etilhexil) (DEHP), ftalatul de butil și de benzil (BBP), ftalatul de dibutil (DBP) și ftalatul de diizobutil (DIBP) se vor aplica începând cu 22 iulie 2019. În anexele III și IV la Directiva RoHS 2 sunt enumerate materialele și componentele echipamentelor electrice și electronice (EEE) destinate unor aplicații specifice care beneficiază de derogare de la restricția referitoare la substanțe prevăzută la articolul 4 alineatul (1) din Directiva RoHS 2.

               Articolul 5 prevede adaptarea anexelor III si IV la progresul științific și tehnic (prin includere, reînnoire, modificări și eliminare de derogări). În temeiul articolului 5 alineatul (1) litera (a), derogările se includ în anexele III și IV cu condiția să se dovedească faptul că o astfel de includere nu diminuează protecția mediului și a sănătății prevăzută în Regulamentul (CE) nr. 1907/2006 și să fie îndeplinită una dintre condițiile următoare: eliminarea sau substituirea lor prin modificarea proiectului sau utilizând materiale și componente pentru care nu sunt necesare materialele sau substanțele indicate în anexa II nu este posibilă din punct de vedere științific sau tehnic; fiabilitatea substituenților nu este asigurată sau efectele negative totale asupra mediului și asupra sănătății și securității consumatorilor provocate de substituire pot depăși avantajele totale pentru mediu și pentru sănătatea și securitatea consumatorilor.

               Mai mult, conform dispozițiilor articolului 5 alineatul (1), Comisia Europeană (Comisia) include materialele și componentele EEE pentru aplicații specifice în listele din anexele III și IV prin intermediul unor acte delegate distincte, în conformitate cu articolul 20. Articolul 5 alineatul (3) și anexa V stabilesc procedura de depunere a cererilor de acordare, de reînnoire sau de revocare a unei derogări.

               2.CONSULTĂRI ÎNAINTEA ADOPTĂRII ACTULUI

               Ca o consecință a dispozițiilor de la articolul 5 alineatul (3) și din anexa V, care permit părților interesate să solicite o derogare de la restricțiile privind anumite substanțe, de la publicarea Directivei RoHS 2, Comisia a primit numeroase
                  2
                cereri, atât pentru acordarea de noi derogări, cât și pentru reînnoirea celor existente.

               La 11 noiembrie 2014, Comisia a primit o cerere de reînnoire a derogării prevăzute la punctul 13 (b) din anexa III în ceea ce privește utilizarea cadmiului și a plumbului în sticla filtrantă și în sticla utilizată la etaloanele de reflexie.

               În vederea evaluării cererii de derogare, Comisia a lansat un studiu pentru a efectua evaluarea tehnică și științifică necesară, organizând inclusiv o consultare deschisă online cu părțile interesate
                  3
                pe tema cererii, cu durata de opt săptămâni
                  4
               . Au existat cinci contribuții la consultarea părților interesate în ceea ce privește utilizarea cadmiului și a plumbului în etaloanele de refracție, relația cu derogarea prevăzută la punctul 39, efectele asupra anumitor aplicații optice care se bazează pe derogarea prevăzută la punctul 13 (b), care ar putea fi necesare pentru a se asigura, de exemplu, un diagnostic corect în medicină, precum și în ceea ce privește durata pentru diferite categorii. Trei părți interesate au susținut reînnoirea cu formularea și durata solicitate.

               Raportul final care conține evaluarea cererii a fost publicat
                  5
               ; părțile interesate au fost informate. Pagina proiectului poate fi accesată de pe pagina web Europa
                  6
               .

               Comisia a consultat ulterior grupul de experți ai statelor membre pentru acte delegate referitoare la Directiva RoHS 2. La 17 martie 2016 a fost trimisă o propunere de modificare a anexei III la Directiva RoHS 2, aceasta fiind însoțită de toate informațiile generale necesare, iar experții au fost invitați să transmită observații cu privire la propunere la reuniunea din 19 aprilie 2016. Grupul de experți a sprijinit în mod unanim propunerea de a acorda o derogare de 5 ani pentru plumbul și/sau cadmiul din diferite aplicații optice din sticlă din categoriile 1-7 și 10. În conformitate cu Orientările privind o mai bună legiferare, proiectul de act delegat a fost publicat pe portalul dedicat mai bunei legiferări pentru o perioadă de patru săptămâni în care să se obțină feedback din partea publicului. S-au primit trei comentarii. Toate au exprimat sprijinul pentru adoptarea proiectului de act delegat Au fost parcurse toate etapele necesare în conformitate cu articolul 5 alineatele (3)-(7). Toate activitățile relevante au fost notificate Consiliului și Parlamentului.

               Raportul final a subliniat în special următoarele informații tehnice (a se vedea raportul în nota de subsol 5):

               Sticlele optice filtrante care conțin cadmiu și/sau plumb sunt folosite într-o mare varietate de aplicații optice pentru multe tipuri de echipamente electrice și electronice. Dacă mai multe tipuri de sticle optice filtrante conțin cadmiu, numai câteva conțin plumb. Atât cadmiul, cât și plumbul sunt utilizate din cauza proprietăților optice unice permise de utilizarea lor, cum ar fi „linia netă de separare” în spectrul vizibil care nu este afectată de unghiul de vizualizare.

               Cele mai multe alternative la sticla care conține cadmiu și/sau plumb nu permit o asemenea „linie netă de separare” a spectrelor corespunzătoare lungimilor de undă. Filtrele de interferență au linii nete de separare, dar lungimea de undă la care apar acestea depinde de unghiul de vizualizare și de aceea sunt inadecvate pentru numeroase aplicații. Deși există diverse căi de substituire, produsele de substituție nu oferă o separare suficientă pentru toate aplicațiile. În cele câteva cazuri în care se consideră că alternativele asigură rezultate suficiente în acest sens, materialele utilizate sunt prea sensibile la condițiile mediului de funcționare (cum ar fi căldura sau lumina UV) și, prin urmare, nu oferă o fiabilitate comparabilă.

               În acest sens, cu toate că există alternative pentru anumite aplicații, astfel de alternative nu sunt încă adecvate pentru multe alte aplicații, cum ar fi sticle optice filtrante colorate în urma tratării termice și sticle optice filtrante cu ioni coloranți.

               Găsirea de alternative pentru aceste aplicații este complicată și necesită mult timp, de aceea se consideră că se justifică o perioadă de 5 ani pentru categoriile 1-7 și 10.

               Rezultatele evaluării pentru categoriile 1-7 și 10 arată că cererea de derogare referitoare la punctul 13 (b) din anexa III îndeplinește cel puțin unul dintre criteriile relevante menționate la articolul 5 alineatul (1) litera (a), dacă este formulată la fel ca în anexa la prezenta directivă, și, prin urmare, reînnoirea este justificată. Întrucât pentru aplicațiile respective, la ora actuală, nu sunt disponibile și nici nu este probabil să apară în curând pe piață alternative suficient de fiabile, și ținând seama de ritmul tipic al inovării în acest sector, se preconizează că perioada de valabilitate de cinci ani a derogării nu va avea efecte adverse asupra inovării. Pentru alte categorii decât 1-7 și 10, derogarea existentă rămâne cu perioadele de valabilitate prevăzute pentru fiecare categorie la articolul 5 alineatul (2). Derogarea specifică nu diminuează protecția mediului și a sănătății prevăzută de Regulamentul (CE) nr. 1907/2006 (REACH), în conformitate cu articolul 5 din Directiva 2011/65/UE.

               3.ELEMENTELE JURIDICE ALE ACTULUI DELEGAT

               Actul propus acordă o derogare de la restricțiile privind substanțele din Directiva 2011/65/UE pentru utilizarea plumbului și/sau a cadmiului în aplicații specifice.

               Instrumentul propus este o directivă delegată, astfel cum se prevede în Directiva 2011/65/UE, în special la articolul 5 alineatul (1) litera (a).

               Obiectivul actului propus este de a asigura securitatea juridică și condiții sustenabile de piață pentru producătorii de echipamente electrice și electronice, permițând utilizarea pentru aplicații specifice a unor substanțe care altfel sunt interzise, în conformitate cu dispozițiile Directivei RoHS 2 și cu procedura stabilită de aceasta pentru adaptarea anexelor III și IV la progresul științific și tehnic.

               În conformitate cu principiul proporționalității, măsura nu depășește ceea ce este necesar pentru atingerea obiectivului său.

               Propunerea nu are nicio implicație pentru bugetul UE.

               DIRECTIVA DELEGATĂ (UE) …/… A COMISIEI

               din 13.3.2017

               de modificare, în scopul adaptării la progresul tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru cadmiul și plumbul din sticla filtrantă și din sticla utilizată la etaloanele de reflexie

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  7
               , în special articolul 5 alineatul (1) litera (a),

               întrucât:

               (1)Directiva 2011/65/UE interzice utilizarea plumbului și a cadmiului în echipamentele electrice și electronice introduse pe piață.

               (2)Sticlele optice filtrante care conțin cadmiu sau plumb sunt folosite într-o mare varietate de aplicații optice pentru multe tipuri de echipamente electrice și electronice. Atât cadmiul, cât și plumbul sunt utilizate din cauza proprietăților optice unice permise de utilizarea lor, cum ar fi „linia netă de separare” în spectrul vizibil care nu este afectată de unghiul de vizualizare.

               (3)Deși există diverse căi de substituire, produsele de substituție nu oferă o separare suficientă pentru toate aplicațiile. În cele câteva cazuri pentru care se consideră că alternativele furnizează rezultate suficiente în acest sens, materialele utilizate sunt prea sensibile la condițiile mediului de funcționare și, prin urmare, nu sunt suficient de fiabile.

               (4)În acest sens, încă nu există alternative adecvate pentru numeroase aplicații, pentru care găsirea de alternative este complicată și necesită mult timp și de aceea se consideră că se justifică o perioadă de cinci ani pentru categoriile 1-7 și 10.

               (5)Anumite sticle optice filtrante care conțin cadmiu și/sau plumb ar trebui, prin urmare, să beneficieze de o derogare valabilă până la 21 iulie 2021 pentru categoriile 1-7 și 10. Având în vedere ciclurile de inovare pentru dispozitivele electrice și electronice afectate, este puțin probabil ca durata acestei derogări să aibă efecte negative asupra inovării.

               (6)Prin urmare, Directiva 2011/65/UE ar trebui modificată în mod corespunzător,

               ADOPTĂ PREZENTA DIRECTIVĂ:

               Articolul 1

               Anexa III la Directiva 2011/65/UE se modifică în conformitate cu anexa la prezenta directivă.

               Articolul 2

               1.Statele membre adoptă și publică, cel târziu până la [data: 12 luni de la data intrării în vigoare a prezentei directive], actele cu putere de lege și actele administrative necesare pentru a se conforma prezentei directive. Statele membre comunică Comisiei, fără întârziere, textul actelor respective.

               Statele membre aplică actele respective începând cu [data: 12 luni de la data intrării în vigoare a prezentei directive].

               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 13.3.2017.

                     Pentru Comisie,

                     Preşedintele
                     Jean-Claude JUNCKER

                     (1)
                  JO L 174, 1.7.2011, p. 88.

                     (2)
                  Lista este disponibilă la adresa:
                  http://ec.europa.eu/environment/waste/rohs_eee/adaptation_en.htm

                     (3)
                  Lista părților interesate consultate este menținută și actualizată cu regularitate; acesta include organizații industriale, producători și furnizori, entități care asigură reciclarea, asociații ale consumatorilor, ONGuri, mediul academic, reprezentanți ai statelor membre etc.

                     (4)

                  Perioada de consultare
                  : între 24.4.2015 și 19.6.2015

                     (5)

                     Raportul de evaluare

                     (6)

                  http://ec.europa.eu/environment/waste/rohs_eee/adaptation_en.htm

                     (7)
                  JO L , , p. .

    ---documentbreak---

               ANEXĂ

               la

               DIRECTIVA DELEGATĂ (UE) A COMISIEI

               de modificare, în scopul adaptării la progresul tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru cadmiul și plumbul din sticla filtrantă și din sticla utilizată la etaloanele de reflexie

               În anexa III, punctul 13 (b) se înlocuiește cu următorul text:

               „

                        13(b)

                        Cadmiul și plumbul din sticla filtrantă și din sticla utilizată la etaloanele de reflexie

                        Se aplică pentru categoriile 8, 9 și 11; expiră la:

                        21 iulie 2023 pentru dispozitivele medicale de diagnosticare in vitro din categoria 8;

                        21 iulie 2024 pentru instrumentele de monitorizare și control din categoria 9 și pentru categoria 11;

                        21 iulie 2021 pentru alte subcategorii ale categoriilor 8 și 9

                        13(b)-(I)

                        Plumbul din tipurile de sticlă optică filtrantă ce conține coloranți ionici

                        Se aplică pentru categoriile 1-7 și 10; expiră la 21 iulie 2021 pentru categoriile 1-7 și 10

                        13(b)-(II)

                        Cadmiul din tipurile de sticlă optică filtrantă colorată în urma tratării termice; cu excepția aplicațiilor care se încadrează la derogarea 39 din prezenta anexă

                        13(b)-(III)

                        Cadmiul și plumbul din sticla utilizată la etaloanele de reflexie

               ”